Bismillahirrahmanirrahim. Assalamualaikum Y.B. TUAN RIZAM BIN ISMAIL: warahmatullahi wabarakatuh dan salam sejahtera. Pertamanya, Sungai Air Tawar ingin mengucapkan ribuan terima kasih kepada Yang Berhormat Tuan Timbalan Speaker kerana memberi Sungai Air Tawar untuk mengambil bahagian pada perbahasan pada pagi ini. Di kesempatan ini juga, Sungai Air Tawar ingin merakamkan ucapan tahniah kepada Yang Berhormat Timbalan Speaker kerana baru sahaja dilantik sebagai Timbalan Speaker dan kami di blok Perikatan Nasional menyokong penuh, Yang Berhormat Timbalan Speaker, kerana beliau yang mesra Perikatan Nasional. TEPUK.
Biarpun kecil tetaplah mara, Menghulur tangan menyambut ikhlas, Mulanya kami lima bersaudara, Kini bertambah menjadi berbelas.
Di kesempatan ini juga, saya ingin merakamkan, ucapan tahniah dan selamat datang kepada sahabat baru, Yang Berhormat Morib, ehh.. Yang Berhormat, minta maaf...(Ketawa) Mungkin.. InsyaAlllah. Yang Berhormat Sementa dan Lembah Jaya, kerana seperti mana yang kita ketahui sebelum ini beliau berada di dalam Majlis Kerajaan Negeri dan juga sebagai Timbalan Speaker. Bukanlah mudah untuk mengambil keputusan untuk berada di dalam blok Perikatan Nasional ini. Saya cukup yakin demi kebenaran dan keadilan, beliau hari ini bersama kami. Seperti mana yang kita ketahui, dunia pada tahun ini digemparkan dengan satu wabak pandemik COVID-19, seperti mana yang kita ketahui memasuki negara kita seawal 25 Januari 2020. Di atas perkara ini, kita melihat pada bulan Mac yang lepas, sidang Dewan Pembukaan Negeri juga, di Negeri Selangor, melihat hanya dapat bersidang selama dua hari. Selepas itu kita melihat, berlaku suasana cemas di kalangan rakyat, kerana mereka bimbang wabak ini akhirnya akan menjadi seperti di negara-negara lain, tidak dibendung dan menyebabkan satu fenomena yang luar biasa. Tetapi saya melihat, kecekapan kepimpinan Y.A.B Perdana Menteri bersama barisan kabinet negeri dibantu oleh pasukan frontliner akhirnya kita dapat melihat wabak ini akhirnya dapat dibedung daripada Perintah Kawalan Bersyarat (PKPB) bertukar kepada perintah pergerakan bertukar kepada Perintah Kawalan Pergerakan Bersyarat dan hari ini kita lihat kes juga menurun dan statistik menunjukkan sehingga semalam jumlah Julai kes COVID-19 di negara kita sebanyak 8,718 kes, 77 kes masih aktif dengan jumlah kematian seramai 122 orang. Manakala di Selangor kes baru adalah 14 daripada 3 import dan 11 tempatan. Kes sembuh baru 4 orang, kematian 0 sehingga semalam dan Selangor seramai 2,088 kes dan terdapat 13 kes yang masih aktif meliputi beberapa mukim dan saya lihat 8 orang tempatan dan 1
kes melibatkan warga Jerman. Jadi saya di kesempatan ini ribuan terima kasih kepada semua pasukan frontliner dan juga kerajaan negeri Selangor yang bertungkus-lumus membantu menangani kes COVID-19 ini.
Dan kita baru sahaja mendengar ucapan pakej rangsangan ekonomi daripada Yang Amat Berhormat Dato’ Seri Menteri Besar, saya beranggapan pakej ini tidak lebih hanyalah cantik di atas kertas, indah khabar dari rupa. Kita melihat beliau menyebutkan berlaku perbelanjaan sebanyak RM 127.78 Juta pada Fasa 1 dan Fasa 2 jumlah RM 72.5 Juta dan keseluruhan berjumlah RM 400.28 Juta, jadi ingin saya bertanya adakah perbelanjaan ini termasuk daripada RM 130 Juta yang diberi oleh Kerajaan Persekutuan, sebab apa saya kata bajet ini indah khabar dari rupa, saya ingin menyentuh berkenaan dengan insentif khas peniaga dan penjaja berlesen, RM 40 Juta menerusi pengumuman bantuan ini terdapat beberapa bantuan yang dilihat kurang sampai ataupun kurang menepati kehendak bantuan tersebut. Bantuan RM 40 Juta ini saya difahamkan baru berjaya di belanja RM 10 Juta bermakna ada RM 30 Juta lagi belum dibelanjakan. Agenda utama adalah untuk membantu 80 Ribu penjaja menerima RM 500 secara one off. Tetapi rungutan daripada penjaja di bawah yang hanya dapat adalah individu manakala penjaja berlesen secara berkelompok tidak dapat seperti di uptown. Jadi saya berharap, apakah tindakan pihak kerajaan negeri menerusi SELGATE yang dilihat gagal dalam menyegerakan permohonan bantuan ini. Begitu juga berkenaan dengan pengecualian sewa premis PBT sebanyak RM 12 Juta, saya difahamkan ia nya melibatkan pengecualian pembayaran sewa sebanyak sebulan, tetapi dalam masa yang sama berlaku rungutan di peringkat bawah diarah rakyat dan peniaga yang mana Kerajaan Negeri di bawah PBT menaikkan kadar sewa, saya ambil contoh terkini di MBPJ menaikkan sewa tapak niaga pasar Jalan Othman hingga 300% daripada RM 140 kepada RM 400 Jun tahun 2020 sewaktu PKP lagi dan tidak berpatutan ketika rakyat merungut akibat kesan COVID-19 tetapi berlaku kenaikan kadar sewa di MBPJ. Jadi saya nak tanya ini melibatkan dewan Dun Taman Medan, Yang Berhormat Dun Taman Medan tahu berlaku kenaikan kadar sewa ini?